<classify> NA FESTO POLEA WAANDAAJI wa Tamasha la 19 la Kimataifa la Filamu ZIFF, wamesema wale wote walioshinda tuzo za mwaka jana lakini hawakukabidhiwa tuzo zao kutokana na sababu mbalimbali watakabidhiwa katika tamasha la mwaka huu linalotarajiwa kuanza kesho visiwani Zanzibar. Baadhi ya wasanii walioshinda na hawakukabidhiwa tuzo zao ni pamoja na Mtanzania anayeishi Marekani, Honeymoon Mohammed, aliyeshinda tuzo mbili ikiwemo mwongozaji bora wa filamu na filamu yenye picha bora kupitia filamu yake ya Daddys wedding. Meneja wa Tamasha hilo, Daniel Nyalusi, aliliambia MTANZANIA kwamba washindi hao watakabidhiwa tuzo zao katika tamasha la mwaka huu. Alisema tuzo hizo zilishindikana kukabidhiwa kwa walengwa kwa kuwa zilivunjika zikiwa zinasafirishwa kwenye ndege. Ni kweli mwaka jana kulitokea tatizo la baadhi ya tuzo zilizokuwa zinatoka nje kwani zilivunjika zikiwa katika ndege hivyo ikashindikana kuwakabidhi walengwa lakini tuliwaomba radhi na tuzo zao zimetengenezwa upya na tunataraji katika tamasha la mwaka huu tukawakabidhi tuzo zao, alieleza Nyalusi.  <topic>: BURUDANI 